– कोतवाली कासगंज में कोतवाल रिपुदमन सिंह से मुलाकात हुई। रिपुदमन ने बताया कि अब माहौल शांत है। कोतवाली से आरोपियों का घर बड्डू नगर महज डेढ़ सौ मीटर दूर होगा। 20 फीट चौड़ी गली में सन्नाटा पसरा हुआ है। आरोपी सलीम, वसीम और नसीम अगल-बगल के घरों में रहते हैं। दोनों घरों पर ताला लटका है। गली क्या पूरे मोहल्ले में सन्नाटा है। थोड़ी दूर पर पीपल के पेड़ के नीचे कुछ पुलिस वाले बैठे हैं। पुलिस की पकड़ में आये सलीम का घर दो मंजिला है। फर्स्ट फ्लोर की बालकनी पूरी तरह से सलाखों से बंद है। सेकंड फ्लोर पर छत है जो खुली है। बताया गया कि वहीं से गोली चली थी।